Stöðugar horfur og óvíst með jólin
"Það er of snemmt ennþá að segja til um hvernig tíðarfarið verður um jólin," segir Einar Sveinbjörnsson veðurfræðingur í samtali við mbl.is, spurður að því hvort landsmenn megi gera ráð fyrir hvítum eða rauðum jólum að þessu sinni. Hins vegar sé gert ráð fyrir mjög stöðugu veðurlagi næstu daga á landinu.
Mikið verði um norðaustan- og austanátt og því gæti bætt eitthvað í snjóinn á Austurlandi og Norðurlandi um helgina. Vestan til haldist hins vegar mjög þurrt og nær alveg þurrt næstu vikuna og allt fram að 20. desember. Það sé því ekki mikið útlit fyrir úrkomu. "En síðan hefur það nú stundum gerst að það hefur snjóað síðustu dagana fyrir jól eða jafnvel á Þorláksmessu þótt það hafi verið snjólaust fram að því," segir Einar.
Allur gangur er á því hvernig jólin hafa verið á undanförnum árum þegar sjór er annars vegar en á bloggsíðu Emils Hannesar Valgeirssonar, áhugamanns um veðurfar, má finna athyglisvert yfirlit yfir það hvenær snjór hefur verið á jörðu yfir vetrarmánuði frá árinu 1986 og fram á síðasta vetur. Yfirlitið er byggt á veðurdagbókarskráningum Emils sjálfs sem hann hefur haldið í gegnum árin. Um útlitið vegna jólanna í ár segir hann annars:
"Það er varla hægt að tala um að snjóað hafi í Reykjavík það sem af er vetri ólíkt því sem verið hefur á norðurhluta landsins. Ekki virðast miklar líkur á að þetta muni breytast í bráð því spáð er sæmilegum hlýindum næstu daga og má jafnvel gæla við þann möguleika að ekkert snjói fram að jólum. Þetta er allt annað ástand en var í fyrra þegar við fengum snjóþyngsta desember í manna minnum eftir hlýjan nóvembermánuð."
Bloggsíða Emils Hannesar Valgeirssonar
"Það er of snemmt ennþá að segja til um hvernig tíðarfarið verður um jólin," segir Einar Sveinbjörnsson veðurfræðingur spurður að því hvort landsmenn megi gera ráð fyrir hvítum eða rauðum jólum að þessu sinni.
Hins vegar sé gert ráð fyrir mjög stöðugu veðurlagi næstu daga á landinu.
Mikið verði um norðaustan- og austanátt og því gæti bætt eitthvað í snjóinn á Austurlandi og Norðurlandi um helgina.
Allur gangur er á því hvernig jólin hafa verið á undanförnum árum þegar sjór er annars vegar.
Á bloggsíðu Emils Hannesar Valgeirssonar má finna athyglisvert yfirlit yfir það hvenær snjór hefur verið á jörðu yfir vetrarmánuði frá árinu 1986 og fram á síðasta vetur.